禪人并化主寫真求贊  其一
作者：釋正覺
朝代：宋

paragraphs: 雲橫其肩，雪覆其顛。
空空養慧，兀兀忘緣。
月射珊瑚兮海發光而不夜，松生琥珀兮根擁膏而有年。
性惟平等，道法自然。
鈐鎚之在握，杖拂之當拳。
豹霧披梓樹之野，龍雷吼桃華之川。
雲水叢林秋與老成之氣韻，溪山草木春曾醞釀於風煙。
兒孫之力，學佛祖之家傳。
針線之關，度龕燈之焰聯。
向道龍門無宿客，而今龜鶴盡成仙。